**KAB-1500L** je ruská laserom navádzaná bomba, určená na ničenie pozemných, hladinových a podzemných cieľov. Vývoj bomby sa začal v roku 1977, ešte počas existencie ZSSR, vo výskumno-výrobnom podniku „Region" a zabralo to desať rokov, kým bolo možné ju nasadiť v boji.

KAB-1500L zavesená na stíhačke Su-35

Konštrukcia a vlastnosti
------------------------

Má poloaktívny laserový navádzací systém Azov 27N alebo neskorší 27N1, ktorý zabezpečuje zásah cieľa s odchýlkou 7 - 10 m.

Predné krídelká a zadné riadiace plochy sú skladacie, čo umožňuje niesť bombu nielen na externých závesníkoch, ale aj v priestore pre bomby veľkých lietadiel. Niesť ju tak môžu buď frontové bombardéry, alebo strategické diaľkové bombardéry. Bomby môžu byť zhadzované z bombardérov pri rýchlostiach od 550 do 1 700 km/h v letovej hladine 1 – 15 km.

Nasadenie
---------

### Sovietska intervencia v Afganistane

Prvýkrát bola KAB-1500L bojovo nasadená v rokoch 1988-1989 z frontových bombardérov Su-24M, ktoré útočili na pozície mudžahedínov. Ako sa však ukázalo pri bombardovaní z veľkých výšok nebolo ich nasadenie príliš efektívne.

### Prvá vojna v Čečensku

Hoci bola počas vojny v Čečensku väčšina cieľov zničená obyčajnými železnými bombami, navádzanými bombami KAB-500Kr/KAB-500L alebo raketami Ch-25ML, tak došlo i na požitie ťažkých KAB-1500L. Lietadlá Su-24M bombardovali z výšok 4 - 5 km pri rýchlosti 800 - 900 km/h. Začiatkom januára 1995 sa pomocou bômb KAB-1500L podarilo zničiť dva cestné mosty cez rieku Argun východne od Grozného, cez ktoré sa presúvali posily militantov do vojnovej zóny. Táto presná munícia bola použitá aj proti malým cieľom v meste Groznyj. Nezriedka sa bombardovalo i v noci, za pomoci bombardérov Tu-22M3, ktoré zhadzovali nad mestom svetlice.

### Ruská intervencia v Sýrii proti odporcom režimu Bašára al-Assada

V roku 2015 zhadzovali ruské bombardéry Su-34 bomby KAB-1500L na pozície rôznych militantných skupín v Sýrii.

Varianty
--------

**KAB-1500L-PR** – verzia s prieraznou bojovou časťou, určená na ničenie opevnených alebo podzemných cieľov ako sú železobetónové úkryty, sklady jadrových zbraní alebo veliteľské centrá. 
Vysoko výbušná bojová hlavica môže preniknúť cez 20 metrov zeminy a následne preraziť až 3 m hrubý železobetónový kryt.

**KAB-1500L-F** – verzia s trieštivou bojovou časťou, určená na ničenie pozemných cieľov osobitného významu ako sú mosty, vojenské a priemyselné zariadenia, lode i pevnosti. Explózia vytvorí kráter s priemerom až 20 metrov.

**KAB-1500L-OD** – verzia s termobarickou bojovou časťou, určená taktiež na ničenie pozemných cieľov.

Špecifikácie
------------

* celková hmotnosť : 1 500 kg
* hmotnosť hlavice: 1 100 kg (**KAB-1500L-PR**) / 1 180 kg (**KAB-1500L-F**)
* priemer: 0,58 m
* dĺžka: 4,6 m
* výška vypustenia: 1 – 15 km
* nosič:
	+ Suchoj Su-24M
	+ Suchoj Su-34
	+ Suchoj Su-27IB
	+ Su-30MK/Su-30MKI
	+ Suchoj Su-35
	+ Tu-22M3M

Používatelia
------------

Rusko  **Rusko**

* Vzdušno-kozmické sily Ruskej federácie

Referencie
----------

1. ↑  Soviet/Russian Guided Bombs
2. ↑  КАБ-1500Л-Пр
3. ↑  КАБ-1500Л
4. ↑  Российская авиация в Чеченской войне
5. ↑   *КАБ-1500 — сверхмощная бомба, которой Россия бомбардирует Сирию* [online]. [Cit. 2016-01-03]. Dostupné online. Archivované 2016-08-20 z originálu.
6. ↑  Семейство КАБ-1500
7. ↑  СОВРЕМЕННЫЕ ОТЕЧЕСТВЕННЫЕ УПРАВЛЯЕМЫЕ БОМБЫ
8. ↑  С полной боевой нагрузкой
9. ↑  KAB-1500L

|  |  |
| --- | --- |
| Portal | Letecký portál |